送三兄出宰常山
作者：蘇泂
朝代：宋

paragraphs: 官次淹時久，才華應世須。
及瓜逢六月，行李過三衢。
迓吏江邊少，齎裝驛外都。
潮經漁浦夜，檣泊富陽晡。
柳障飛雲合，花溪落照孤。
別情初島溆，行色半菰蒲。
後日思家否，兼旬到縣無。
衙新夸綵棟，俗厚省鳴枹。
陸走通閩蜀，川浮赴越吳。
往來紛鴈鶩，富貴幾金珠。
故老知名父，諸公拜畫圖。
琴聲追舊宓，謠詠溢今蘇。
馴聽桑間雉，歡瞻屋上烏。
源流從孔氏，操履是顔徒。
卓魯方如許，龔黄盍念夫。
吾儕甘齟齬，仕路不崎嶇。
霜葉看青綬，秋蓬類白鬚。
但令民若子，何恤吏如奴。
宰相曾傳業，郎官此問途。
入朝端繼軌，負郭款營租。
女大宜招婿，兒單切教渠。
箕裘綿代遠，門戶更誰扶。
乃伯偏憐我，尊兄况友于。
中年嗟契闊，少小事差殊。
木拱人難作，庭懷鯉共趨。
鵬程方衮衮，愚意獨區區。
日者門關隔，茲行郡國迂。
吟風誰屬和，飲月欠相呼。
一室甘岑寂，回舟思鬰紆。
儻歸存懶拙，應與釣耕俱。